Bloemfonteinse man wag 15 dae op noodoperasie | MedSure.co.za
'n Bejaarde man wat vir 15 dae in erge pyn met gangreen weens diabetes in sy een been in die Pelonomi-hospitaal in Bloemfontein op 'n noodoperasie gewag het, is uiteindelik Dinsdagmiddag teater toe.
Frederick Thiart (77) van Edenburg in die Vrystaat is met sere aan sy regterbeen deur 'n dokter na 'n chirurg by die Pelonomi-hospitaal verwys om sy been te amputeer.
Thiart het op 27 November by die hospitaal opgedaag.
Volgens sy dogter, Antoinette Putter, het hulle nie verwag hy sou 15 dae lank wag om geopereer te word nie.
"Ek wil dit uit die staanspoor duidelik maak: ons het nie 'n probleem met die geneeshere by die hospitaal nie. Trouens, hulle was almal wonderlik. Ons is vies en ontsteld oor 'n gebrek aan geriewe by dié staatshospitaal wat ons in die steek gelaat het," sê Putter.
Sy sê daar is net een teater vir noodoperasies en die afgelope twee weke was daar elke keer 'n ernstiger noodgeval wat voorkeur moes kry.
Mondli Mvambi, woordvoerder van die Vrystaatse departement van gesondheid, het onderneem om Woensdag kommentaar te lewer.
"Toe my pa wel baie vroeg Saterdagoggend teater toe geneem sou word, het hy geweier aangesien hy gedisoriënteerd daai tyd van die oggend was. Hy sou later die oggend weer geopereer word, maar toe was sy bloeddruk te laag.
"Hy het permanent in pyn verkeer. Geen mens moet deurmaak wat hy deurgemaak het nie. Dis my groot versoek en wat ek hoop sal verander.